b'\n_START_ARTICLE_\nVannkalver\n_START_SECTION_\nUtseende\n_START_PARAGRAPH_\nVannkalvene er sm\xc3\xa5 til meget store (2- 50 mm), str\xc3\xb8mlinjeformede biller. Hode, bryst og bakkropp danner \xc3\xa9n kurve, noe som reduserer vannmotstanden n\xc3\xa5r de sv\xc3\xb8mmer. I motsetning til hornvannkalvene, som ligner, er kroppen noks\xc3\xa5 flattrykt, mye bredere enn h\xc3\xb8y. Hodet er bredt og noe skovlformet (med en mer eller mindre skarp fremkant). Fasett\xc3\xb8ynene er relativt sm\xc3\xa5 og ikke utst\xc3\xa5ende. Antennene er tr\xc3\xa5dformede. Brystet (pronotum) er bredere enn langt. Kroppen er glatt, snau eller med mikroskopiske h\xc3\xa5r, og ofte tett punktert (med mange sm\xc3\xa5 groper). Mange arter er r\xc3\xb8dbrune eller svarte p\xc3\xa5 farge, andre har gule sidekanter eller gule tegninger. Frambeina er ganske korte og framovverettede, tilpasset til \xc3\xa5 gripe byttet. De er utstyrt med kraftige kl\xc3\xb8r. Hos hannene hos mange arter er frambeinas fotledd (tarser) utvidet og omdannet til en sugesk\xc3\xa5l, som brukes til \xc3\xa5 holde hunnen fast under parringen. Mellom- og s\xc3\xa6rlig bakbeina er omdannet til sv\xc3\xb8mmeredskaper. Leggene (tibiae) og fotleddene (tarsene) er avflatet og utstyrt med tette frynser av lange h\xc3\xa5r som virker som \xc3\xa5rer. Vannkalvene sv\xc3\xb8mmer raskt med symmetriske bevegelser (dvs. begge beina i et par g\xc3\xa5r framover og bakover samtidig). Larvene er slanke eller spoleformede, med to fj\xc3\xb8rgrenede bakkroppsvedheng. De tre parene med bein er ganske lange. Larvene til kjempevannkalvene har lange, sigdformede kjever og er i stand til \xc3\xa5 angripe byttedyr som er st\xc3\xb8rre enn dem selv.\n_START_SECTION_\nLevevis\n_START_PARAGRAPH_\nAlle vannkalvene lever i vann b\xc3\xa5de som larver og som voksne. Det eneste stadiet som er p\xc3\xa5 land er puppestadiet: n\xc3\xa5r larven er fullt utvokst, kryper den p\xc3\xa5 land, graver ut et kammer i jorden e.l. og forvandler seg til en puppe. De voksne vannkalvene flyr godt og kan derfor p\xc3\xa5treffes et stykke fra vannet. Enkelte ganger har det blitt rapportert at det har regnet store biller over asfalterte flater. Det dreier seg da om kjempevannkalver som har v\xc3\xa6rt ute og fl\xc3\xb8yet, og som tydeligvis ikke har kunnet skille en asfaltert flate fra en vannoverflate. Vannkalvene og deres larver er aktive det meste av \xc3\xa5ret, selv om vannet er ganske kaldt. De finnes helst i stillest\xc3\xa5ende ferskvann, og er mest tallrike i vegetasjonsrike dammer. Noen arter lever i brakkvann men de er uvanlige i raskt rennende vann. De har ikke gjeller og er avhengige av \xc3\xa5 hente oksygen fra luften. Man kan se b\xc3\xa5de voksne og larver hengende fra vannoverflaten, der bare bakkroppsspissen bryter overflatehinna. De voksne billene lagrer luft under dekkvingene. De voksne billene, og s\xc3\xa6rlig larvene, er gr\xc3\xa5dige rovdyr. Kjempevannkalvene, som blir opptil 4-5 cm lange, kan ta s\xc3\xa5 store byttedyr som sm\xc3\xa5fisk og store igler.\n_START_SECTION_\nNoen utvalgte arter\n_START_PARAGRAPH_\nStor vannkalv (Dytiscus marginalis) er ca. 3 cm lang, svart med gule sidekanter. Brystskjoldet (pronotum) er kantet med gult hele veien rundt. Den er vanlig i vegetasjonsrike dammer nord til Nordland. Det finnes flere lignende arter, den litt mindre arten Dytiscus lapponicus finnes over hele landet._NEWLINE_Bred vannkalv (Dytiscus latissimus) er v\xc3\xa5r st\xc3\xb8rste art. Den blir 4 \xe2\x80\x93 5 cm lang og kan bortsett fra st\xc3\xb8rrelsen kjennes p\xc3\xa5 at dekkvingene er utvidet p\xc3\xa5 siden og fortsetter utenfor den gule sidekanten. Bred vannkalv er funnet i litt st\xc3\xb8rre innsj\xc3\xb8er p\xc3\xa5 S\xc3\xb8r-\xc3\x98stlandet. Den er regnet som er sterkt truet art i Europa og er derfor fredet ogs\xc3\xa5 i Norge. Det er imidlertid uklart om arten er like sterkt truet i Norden som lenger s\xc3\xb8r i Europa._NEWLINE_Acilius sulcatus er en karakteristisk, kort, bred og flat art som lever i vegetasjonsrike dammer. Den er ca. 1,5 cm lang. De voksne billene og ogs\xc3\xa5 larvene til denne arten er raske og elegante sv\xc3\xb8mmere. Finnes over hele landet. Acilius canaliculatus ligner men er ikke like vanlig._NEWLINE_Slektene Agabus og Ilybius omfatter mange, middelsstore (gjerne rundt 1 cm lange), str\xc3\xb8mlinjeformede, m\xc3\xb8rkfargede arter. Agabus guttatus og Ilybius fuliginosus er meget vanlige i vegetasjonsrike dammer. _NEWLINE_Slekten Hydroporus omfatter mange arter av sm\xc3\xa5, slanke vannkalver. De kan finnes i nesten alle stillest\xc3\xa5ende ferskvann.\n_START_SECTION_\nFossile arter\n_START_PARAGRAPH_\nSiden vannkalvene lever i ferskvann har de forholdsvis stor sjanse til \xc3\xa5 bli bevart som fossiler. Det er beskrevet 85 fossile arter i denne familien.\n_START_SECTION_\nKilder\n_START_PARAGRAPH_\n\xc3\x98degaard, F., Hanssen, O. og Dolmen, D. 1996. Coleoptera, biller. Side 151-167 i: Aagaard, K. og Dolmen, D. (red.): Limnofauna norvegica. Tapir forlag.'